นักลงทุนแห่เก็บ MK ดันหุ้นพุ่งต่อ 3% “บล.ดีบีเอสฯ” แนะจับตา SPALI อัพราคาเทนเดอร์ฯ
แรงซื้อเก็งกำไรดันMKพุ่งต่อ 3% "บล.ดีบีเอสฯ”แนะจับตา SPALI อัพราคาเทนเดอร์ฯ จูงใจผู้ถือหุ้น 
19 ก.ค. 2561

ผู้สื่อข่าวรายงานว่า ราคาหุ้นบริษัท มั่นคงเคหะการ จำกัด (มหาชน) หรือ MK ล่าสุด ณ เวลา 10.49 น. อยู่ที่ระดับ 4.32 บาท ปรับตัวขึ้น 0.14 บาท หรือ 3.35% สูงสุดที่ระดับ 4.34 บาท ต่ำสุดที่ระดับ 4.24 บาท ด้วยมูลค่าซื้อขาย 26.94 ล้านบาท

ทั้งนี้ ราคาหุ้น MK ปรับตัวขึ้นเป็นวันที่ 3 นับตั้งแต่ราคาหุ้นอยู่ที่ระดับ 4.08 บาท เมื่อวันที่ 16 ก.ค.2561 โดยก่อนหน้านี้ บริษัท ศุภาลัย จำกัด (มหาชน) หรือ SPALI มีมติให้บริษัท ศุภาลัย พรอพเพอร์ตี้ แมเนจเม้นท์ จำกัด (SPM) ซึ่งเป็นบริษัทย่อยที่ถือหุ้นอยู่ 99.99% ทำคำเสนอซื้อหุ้นทั้งหมด 100% หรือจำนวน 992.01 ล้านหุ้น ในบมจ.มั่นคงเคหะการ (MK) โดยสมัครใจ (Voluntary Tender Offer) ในราคาหุ้นละ 4.10 บาท รวมเป็นมูลค่าประมาณ 4.07 พันล้านบาท ซึ่งเป็นราคาที่สูงกว่ากระดานซื้อขาย ส่งผลให้ราคาหุ้นปรับตัวขึ้นมาอย่างต่อเนื่อง
โดย บล.ดีบีเอส วิคเคอร์ส ระบุในบทวิเคราะห์ ว่า MK มีโอกาสจะถูกเก็งกำไรในระยะนี้จากประเด็นที่ SPALI อาจปรับเพิ่มราคาเทนเดอร์ฯ สูงกว่า 4.10 บาท ได้ หากต้องการหุ้นเพิ่ม เพื่อจูงใจให้มาทำเทนเดอร์ออฟเฟอร์ ขณะที่กลุ่มฟินันซ่าที่ถือหุ้นอยู่ประมาณ 30-35% ยืนยันไม่ขายหุ้น และปกติทาง MK ต้องจ้างที่ปรึกษาทางการเงินมาให้ความเห็นว่าผู้ถือหุ้นควรจะทำเทนเดอร์ฯหรือไม่ ซึ่งเห็นว่ามีโอกาสเช่นกันที่จะแนะนำไม่ให้ทำเทนเดอร์ฯ เพราะราคาที่ทำปัจจุบัน 4.10 บาท ต่ำกว่ามูลค่าทางบัญชีที่ 6.66 บาทถึง 38% และเมื่อเปิดเผยมูลค่าหุ้นที่เหมาะสมในการประเมินสูงกว่าราคาเทนเดอร์ฯมากก็คาดว่าจะมีการเก็งกำไร MK
ทั้งนี้ ในความเป็นจริงมูลค่าทางบัญชีที่ 6.66 บาท ยังไม่ได้สะท้อนมูลค่าที่แท้จริง คือ ยังต่ำกว่ามาก เพราะยังใช้ราคาต้นทุนที่ดินในอดีต แต่จากที่ดินในมือ MK ประมาณ 1.1 พันไร่ นั้น บางแปลงสูงกว่าต้นทุน 3-5 เท่า ซึ่งส่วนใหญ่ที่ดินมีทำเลที่ดีคือ ปทุมธานี 400 ไร่ และที่ดินใกล้สุวรรณภูมิอีก 700 ไร่ เป็นต้น
ดังนั้นจึงคาดว่าระยะนี้จะมีการเก็งกำไรหุ้น MK เพราะหากยึดตามมูลค่าตามบัญชีต่อหุ้น ก็สูงกว่าราคาหุ้นปัจจุบันถึง 59% แล้ว แต่ในแง่ P/E ไม่ถึงกับถูกนัก Trailing P/E ใช้กำไร 4 ไตรมาสย้อนหลังเป็น 16.5 เท่า นั่นคือ MK มีจุดเด่นด้านสินทรัพย์ที่มีค่า แต่ในแง่การทำกำไรยังไม่เด่นนัก